Tervitustelegrammi tekst koostatigi Tartus ja keegi vabadusvõitlejatest sõitis kohe allkirju koguma Leedu  vabadusvõitlejatelt, kellega olid aastate jooksul välja kujunenud väga head suhted. Telegramm saadeti ametliku postiga Lech Walesale. Kahjuks ei ole teada, kas see kunagi adressaadini jõudis. Samal ajal läks kiri Eesti kaudu ka Stockholmi ja Leedust Münchenisse, kust see jõudis välismaistesse raadiojaamadesse. Uudis Eesti-Leedu vabadusvõitlejate toetuskirjast Poola Solidaarsusele kõlas korduvalt Vaba Euroopa, Vabaduseraadio, Deutsche Welle, BBC ja võib-olla veel mõne välisraadiojaama eetris mitmes keeles.  Neid saateid kuulasid ida pool raudset eesriiet miljonid inimesed. See oligi kirja peamine mõju. Ainuüksi selle toetuskirja pärast kedagi ei arreteeritud, aga Heiki Ahoneni, Lagle Pareki, Arvo Pesti ja Enn Tarto vastastel kohtuprotsessidel Eesti NSV Ülemkohtus 1983. ja 1984. aastal oli "sotsialismileeri õõnestamine" üheks põhisüüdistustest, mis tugineski samale tervitustelegrammile.